Diari Oficial de la Generalitat Valenciana


Sumari del DOGV 6890, del 26-10-2012 (2012/9847)

ACORD de 28 de setembre de 2012, del Consell de la Sindicatura de Comptes, pel qual s'aprova la instrucció relativa a la tramesa a aquesta institució de la informació sobre les obligacions pendents d'aplicar al pressupost, els advertiments i els informes formulats per la intervenció i els acords adoptats contraris als informes del secretari de l'entitat local.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6890

Data del DOGV
:   26-10-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/9847


Data del document
:   28-09-2012

Organisme emissor
:   Sindicatura de Comptes

Tipus de document
:   Acord

ACORD de 28 de setembre de 2012, del Consell de la Sindicatura de Comptes, pel qual s'aprova la instrucció relativa a la tramesa a aquesta institució de la informació sobre les obligacions pendents d'aplicar al pressupost, els advertiments i els informes formulats per la intervenció i els acords adoptats contraris als informes del secretari de l'entitat local.  
 [2012/9847]  
Un dels problemes crònics de les administracions públiques i en concret de les entitats locals, és la pràctica d'adquirir despeses indegudament, bé per falta de dotació pressupostària, bé per prescindir del procediment legalment establit o bé per altre tipus de causes. Aquest fet incideix en l'estabilitat pressupostària i serà objecte d'atenció prioritària per aquesta Sindicatura.  
L'article 173.5 del Reial Decret Legislatiu 2/2004, de 5 de març, pel qual s'aprova el Text Refós de la Llei Reguladora de les Hisendes Locals, sanciona amb la nul·litat de ple dret aquells acords, resolucions i actes administratius que impliquen adquirir compromisos de despeses per una quantia superior a l'import dels crèdits autoritzats en els estats de despeses, sense perjudici de les responsabilitats que pertoquen.  
  
De la seua part, l'article 176 del dit text normatiu estableix, com a regla general, que a càrrec dels crèdits de l'estat de despeses de cada pressupost, sols podran contraure's obligacions derivades de les adquisicions, obres, serveis i d'altres prestacions o despeses en general que es realitzen en l'any natural del mateix exercici pressupostari.  
A partir d'aquests preceptes, no seria possible fer front als compromisos de despeses adquirits sense consignació pressupostària, ja que són nuls de ple dret i es prohibeix, com a regla general, que al pressupost de l'exercici es puguen imputar obligacions derivades de les prestacions realitzades en un exercici anterior.  
Atesa aquesta situació, s'ha vist en l'article 60.2 del Reial Decret 500/1990, de 20 d'abril, una norma que permet cobrir el buit legal esmentat en atribuir al Ple la competència per al reconeixement extrajudicial de crèdits.  
No obstant això, el dit precepte s'ha d'interpretar dins dels seus estrictes límits -atesa la gravetat de les prohibicions legals que estan en joc-, i per això cal exigir en qualsevol cas el rigor degut en la tramitació i aprovació dels expedients.  
D'altra banda, aquesta Sindicatura vol reforçar el control intern de les entitats locals mitjançant el coneixement dels advertiments i els informes efectuats pels interventors, d'acord amb el que preveuen els articles 215 i següents del Text Refós de la Llei Reguladora de les Hisendes Locals.  
Així, aquesta institució vol donar una resposta efectiva als advertiments i als informes que realitza la Intervenció de l'entitat local sobre els actes que vulneren la legalitat i els acords adoptats contraris a l'informe del secretari. Actualment la Sindicatura es limita a la possibilitat d'obtenir una informació numèrica per mitjà de la plataforma de rendició de comptes dels advertiments efectuats i els analitza quan considera necessari.  
Aquestes actuacions de la Sindicatura en relació amb els advertiments sobre els actes de les entitats locals són insuficients. En primer lloc, la plataforma de rendició de comptes sols proporciona una informació estadística i desfasada respecte al temps en què es va formular l'advertiment com a conseqüència de la mateixa tramitació del Compte General, que comporta que l'informe de fiscalització s'emeta en el millor dels casos entre 15 i 18 mesos, després del tancament de l'exercici a què es refereix el compte. En segon lloc, limitar-se a analitzar els advertiments d'una entitat local quan guarden relació amb una fiscalització singular, no proporciona una resposta general a aquest problema, perquè sols un nombre reduït d'entitats són fiscalitzades i sols s'analitzen aquells advertiments relacionats amb la fiscalització de l'entitat local.  
A més a més, l'exercici de la funció interventora en una entitat local es caracteritza per la seua singularitat i debilitat en relació amb altres administracions públiques que compten amb una Intervenció General on recolzar-se, i no depenen de forma tan evident com en el cas de l'Administració local dels òrgans fiscalitzats, que tenen atribuïda entre altres funcions la disciplinària o la retributiva. En aquest sentit, els òrgans de control extern han de reforçar el control intern d'una entitat local en l'exercici de la funció interventora, que es reflecteix, si s'escau, en aquells advertiments i informes que es realitzen sobre els actes no ajustats a dret.  
Amb aquesta instrucció es pretén obtenir informació sobre les despeses sense dotació pressupostària o indegudament adquirides per qualsevol altra causa, els advertiments i informes formulats per la Intervenció i els acords adoptats contraris als informes emesos pel secretari.  
  
Per tant, el Consell de la Sindicatura, d'acord amb el que preveu l'article 7.c i 10.1.a de la Llei 6/1985, d'11 de maig, de Sindicatura de Comptes, ha considerat necessari regular la tramesa per part del sector públic local de la informació esmentada.  
Per tot això, el Consell de la Sindicatura de Comptes, en l'exercici de les funcions que li atribueix l'article 17.a de la seua llei reguladora, en la seua reunió de 28 de setembre de 2012, ha aprovat la present instrucció.  
  
Article primer. Objecte  
Aquesta instrucció té per objecte regular la informació que hauran de trametre a la Sindicatura de Comptes de la Comunitat Valenciana (d'ara en avant Sindicatura) els interventors i secretaris de les entitats que integren el sector públic local de la Comunitat Valenciana sobre les matèries següents:  
a) Les obligacions pendents d'aplicar al pressupost, en concret les obligacions vençudes que corresponen a despeses realitzades per l'entitat local que no han pogut aplicar-se al pressupost per qualsevol causa.  
b) Els advertiments formulats per la Intervenció, així com els informes emesos de fiscalització plena posterior que es referisquen a despeses i ingressos per un import superior a 3.000 euros, i en qualsevol supòsit si és que s'ha produït un perjudici econòmic per a la hisenda local.  
c) Els acords adoptats contraris a l'informe del secretari.  
  
Article segon. Àmbit d'aplicació i informació que cal trametre  
L'àmbit d'aquesta instrucció abasta les entitats locals valencianes, tal com vénen definides en l'article 1r. de la Llei 8/2010, de 23 de juny, de la Generalitat, de Règim Local de la Comunitat Valenciana, així com pels consorcis participats majoritàriament per entitats locals.  
  
Els interventors i els secretaris de les entitats locals hauran de trametre a la Sindicatura, abans del 31 de juliol de cada any, la informació referida al primer semestre de l'exercici. De la mateixa manera, abans del 31 de gener de l'exercici següent s'haurà de trametre la informació corresponent a l'últim semestre de l'exercici anterior. Els dits funcionaris formalitzaran els fitxers corresponents a cada un, seguint les indicacions que figuren en la direcció electrònica http://www.sindicom.gva.es/web/wdweb.nsf/menu/sede\_electronica, i signaran digitalment la seua remissió a través del registre telemàtic.  
  
  
Article tercer. Requeriment d'una altra documentació  
Independentment de la informació referida en l'article anterior, la Sindicatura podrà requerir l'enviament de la documentació addicional que considere convenient. Aquest requeriment haurà de ser atès en els termes i els terminis en què s'havien plantejat.  
  
  
  
Disposició transitòria  
  
Única. Actualització de la informació corresponent a 2012  
A fi que aquesta Sindicatura dispose de la informació de l'exercici de 2012, els interventors i secretaris de les entitats locals valencianes trametran a aquesta Institució abans del 28 de febrer de 2013, els fitxers que figuren en l'adreça electrònica http://www.sindicom.gva.es/web/wdweb.nsf/menu/sede\_electronica, d'acord amb les indicacions que s'hi indiquen.  
  
  
Disposició final  
  
Única. Entrada en vigor  
Aquesta instrucció entrarà en vigor el dia de la seua publicació en el Butlletí Oficial de les Corts i en el Diari Oficial de la Comunitat Valenciana.  
  
Valencia, 28 de setembre de 2012. - El síndic major: Rafael Vicente Queralt.